钦定古今图书集成/理学汇编/文学典/第030卷 > 裴松之〈骃〉
## 钦定古今图书集成/理学汇编/文学典/第030卷 > 裴松之〈骃〉

按《宋书》本传，“松之字世期，河东闻喜人也。祖昧，光禄
大夫。父珪，正员外郎。松之年八岁，学通《论语》《毛诗》，博
览坟籍，立身简素。年二十，拜殿中将军。此官直卫左
右。晋孝武太元中，革选名家，以参顾问，始用琅邪王
茂之、会稽谢𬨎，皆南北之望。舅庾楷在江陵，欲得松
之西上，除新野太守，以事难不行。拜员外散骑侍郎。”
义熙初，为吴兴故鄣令，在县有绩。入为尚书祠部郎。
松之以世立私碑，有乖事实，上表陈之曰：“碑铭之作，
以明示后昆，自非殊功异德，无以允应。兹典大者道
动光远，世所宗推。其次节行高妙，遗烈可纪。若乃亮
采登庸，绩用显著，敷化所莅，惠训融远，述咏所寄，有
赖镌勒，非斯族也，则几乎僭黩矣。俗”敝伪兴，华烦已
久。是以孔悝之铭，行是人非；蔡邕制文，每有愧色。而
自时厥后，其流弥多，预有臣吏，必为建立，勒铭寡取
信之实，刊石成虚伪之常。真假相蒙，殆使合美者不
贵，但论其功费，又不可称，不加禁裁，其敝无已。以为
诸欲立碑者，宜悉令言上，为朝议所许，然后听之。庶
可以防遏无征，显彰“茂实。使百世之下，知其不虚，则
义信于仰止，道孚于来叶。”由是并断。高祖北伐，领司
州刺史，以松之为州主簿，转治中从事史。既克洛阳，
高祖敕之曰：“裴松之廊庙之才，不宜久尸边务，今召
为世子洗马，与殷景仁同，可令知之。”于时议立五庙
乐，松之以妃臧氏庙乐亦宜与四庙同。除零陵内史，
征为“国子博士。太祖元嘉三年，诛司徒徐羡之等，分
遣大使巡行天下，通直散骑常侍袁渝、司徒左司掾
孔邈使扬州，尚书三公郎陆子真、起部甄法崇使荆
州，员外散骑常侍范雝、司徒主簿庞遵使南兖州，前
尚书右丞孔默使南北二豫州，抚军参军王歆之使
徐州，穴从仆射车宗使青、兖州，松之使湘”州，尚书殿
中郎阮长之使雝州，前竟陵太守殷道鸾使益州，员
外散骑常侍李耽之使广州，郎中殷斌使梁州南秦
州，前员外散骑侍郎阮园客使交州，驸马都尉奉朝
请潘思先使宁州，并兼散骑常侍。班宣诏《书》曰：“昔王
者巡功，群后述职。不然，则有存省之礼，聘覜之规，所
以观民立政，命事考绩，上下偕通，遐迩咸被，故能功
昭长世，道历远年。朕以寡暗，属承洪业，寅畏在位，昧
于治道，夕惕惟忧，如临渊谷。惧国俗陵颓，民风凋伪，
眚厉违和，水旱伤业。虽勤躬庶事，思弘攸宜，而机务
惟殷，顾循多阙，政刑乖谬，未获具闻。岂诚素弗孚，使
群心莫尽，纳隍之愧，在予一人。”以岁时多难，王道未
一，卜征之“礼，废而未修，眷彼氓庶，无忘钦恤。今使兼
散骑常侍渝等申令四方，周行郡邑，亲见刺史二千
石官长，申述至诚，广询治要。观察吏政，访求民隐，旌
举操行，存问所疾，礼俗得失，一依《周典》。每各为书，还
具条奏，俾朕昭然，若亲览焉。大夫君子，其各悉心敬
事，无惰乃力。其有咨谋远图，谨言中诚，陈之使者，无
或隐遗。方将敬纳良规，以补其阙，勉哉勗之！称朕意
焉。”松之反，使奏曰：“臣闻天道以下济光明，君德以广
运为极。古先哲后，因心溥被，是以文思在躬，则时雝
自洽；礼行江汉，而美化斯远。故能垂大哉之休咏，廓
造周之盛则。伏惟陛下神叡元通，道契旷代，冕旒华
堂，𠂹心八表，咨敬敷之未纯，虑”明扬之靡畅，清问下
民，哀此鳏寡，涣焉大号，周爰四达，远猷形于《雅诰》，惠
训播乎遐陬。是故率土仰咏，重译咸说，莫不讴吟踊
跃，式铭皇风。或有扶老携幼，称欢路左，诚由亭毒既
流，故忘其自至，千载一时，于是乎在。臣谬蒙铨任，忝
厕显列，猥以短乏，思纯八表，无以宣畅圣旨，肃明风
化。黜陟无序，搜“扬寡闻，惭惧屏营，不知所措。奉二十
四条，谨随事为牒。伏见癸卯诏书，礼俗得失，一依《周
典》，每各为书，还具条奏。谨依事为书，以系之后。”松之
甚得奉使之义，论者美之。转中书侍郎、司冀二州大
中正。上使注陈寿《三国志》，松之鸠集传记，增广异闻，
既成，奏上，上善之曰：“此为不朽矣。”出为永嘉太守，勤
恤百姓，吏民便之。入补通直，为常侍，复领二州大中
正。寻出为南琅邪太守。十四年致仕，拜中散大夫，寻
领国子博士。进大中大夫，博士如故。续何承天《国史》，
未及撰述。二十八年，卒，时年八十。子骃，南中郎参军。
松之所著文论及《晋纪》，骃注司马迁《史记》，并行于世